กรมควบคุมโรค เปิดข้อมูลย้อนหลังโควิด-19 เตือนเพศชายและผู้สูงวัย ระวังตัวให้มาก หลังข้อมูลชี้ชัดชายป่วยมากกว่าหญิง 4 เท่า
กรมควบคุมโรค เปิดข้อมูลย้อนหลังโควิด-19 เตือนเพศชายและผู้สูงวัย ระวังตัวให้มาก หลังข้อมูลชี้ชัดชายป่วยมากกว่าหญิง 4 เท่า  นพ.โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค กล่าวว่า จากรายงานผู้ป่วยโรคโควิด-19 ในประเทศไทยขณะนี้ ถือว่าแนวโน้มดีขึ้น ความเสี่ยงยังมีแต่ถือว่าน้อยลง แต่ยังจำเป็นอย่างมากที่ประชาชนต้องช่วยกันต่อเรื่องการเว้นระยะห่างทางสังคม ออกจากบ้านเท่าที่จำเป็น เว้นระยะห่างระหว่างบุคคลห่างกัน 2 เมตร คู่การมีสุขอนามัยที่ดี กินร้อน ใช้ของส่วนตัวไม่ปะปน สวมหน้ากากอนามัย และล้างมือบ่อยๆ เมื่อวิเคราะห์ข้อมูลย้อนหลัง พบผู้ป่วยของไทยที่ผ่านมาส่วนใหญ่เป็นเพศชาย ป่วยและเสียชีวิตมากกว่าเพศหญิงถึง 4 เท่า และพบว่าปัจจัยที่สัมพันธ์กับความเสี่ยงในการเสียชีวิตมากที่สุด คือ อายุ ยิ่งอายุมาก ยิ่งมีอัตราเสียชีวิตสูง โดยพบกลุ่มผู้ป่วยอายุ 40-49 ปี มีอัตราป่วยเสียชีวิตที่ร้อยละ 1.9 อายุ 50-59 ปี ร้อยละ 4 อายุ 60-69 ปี ร้อยละ 5 แต่หากอายุเกิน 70 ปีขึ้นไปอัตราเสียชีวิตมากถึงร้อยละ 12 แต่ไทยถือเป้นประเทศที่มีระบบการดูแลที่ดีมาก ทำให้อัตราการเสียชีวิตเฉลี่ยของผู้ป่วยโรคโควิด-19 มีเพียงร้อยละ 1.7 เท่านั้น ต่ำกว่าค่าเฉลี่ยโลก ที่มีอัตราเสียชีวิตสูงถึง   ร้อยละ 6